KOMISIJOS SPRENDIMAS
2006 m. rugpjūčio 29 d.
nustatantis valstybėms narėms 2006-2012 m. skiriamas sumas, susidariusias pritaikius Tarybos Reglamento (EB) Nr. 1782/2003 10 straipsnyje numatytą moduliavimą
(pranešta dokumentu Nr. C(2006) 3839)
(2006/588/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 10 straipsnio 3 dalies pirmąją pastraipą,
kadangi:
(1)
Komisijos sprendimu 2006/410/EB (2) 2006-2012 m. nustatomos dėl Reglamento (EB) Nr. 1782/2003 10 straipsnio 2 dalyje numatyto tiesioginių išmokų sumažinimo susidariusios sumos, kurios 2007-2013 m. skiriamos Europos žemės ūkio kaimo plėtros fondui (EŽŪKPF).
(2)
Reglamento (EB) Nr. 1782/2003 10 straipsnio 3 dalies pirmoje pastraipoje nustatyti dėl to straipsnio 1 dalyje numatyto moduliavimo susidariusių sumų paskirstymo kriterijai.
(3)
2004 m. balandžio 21 d. Komisijos reglamento (EB) Nr. 796/2004, nustatančio išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles (3), 78 straipsnyje yra nustatytas tokių sumų paskirstymas valstybėms narėms, paremtas Reglamento (EB) Nr. 1782/2003 10 straipsnio 3 dalies pirmoje pastraipoje nustatytais kriterijais.
(4)
Reglamento (EB) Nr. 1782/2003 10 straipsnio 3 dalies antroje pastraipoje pažymima, kad valstybė narė gauna ne mažiau kaip 80 % bendros sumos, susidariusios toje valstybėje narėje dėl modeliavimo, o to paties reglamento 10 straipsnio 4 dalyje numatyta, kad valstybėms narėms, kuriose 2000-2002 m. rugių produkcija buvo didelė, skiriama ne mažiau kaip 90 % bendros sumos.
(5)
Remiantis šiais kriterijais, valstybėms narėms 2006-2012 m. reikėtų paskirti dėl Reglamento (EB) Nr. 1782/2003 10 straipsnyje numatyto moduliavimo atsiradusias sumas, atsižvelgiant į to straipsnio 2 dalyje numatytą sumažinimą.
(6)
Šiame sprendime numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Taikant Reglamento (EB) Nr. 1782/2003 10 straipsnį, dėl moduliavimo atsiradusios sumos valstybėms narėms 2006-2012 m. paskiriamos, kaip nurodyta šio sprendimo priede pateiktoje lentelėje.
2 straipsnis
Šis sprendimas skirtas valstybėms narėms.
Priimta Briuselyje, 2006 m. rugpjūčio 29 d.